
ZAPISNIK
DESETE SEDNICE ODBORA ZA PRIVREDU, REGIONALNI RAZVOJ, TRGOVINU, 
TURIZAM  I ENERGETIKU, ODRŽANE 10. JUNA 2025. GODINE
		
	Sednica je počela u 9,30 časova.
	Sednicom je predsedavao Nikola Radosavljević, zamenik predsednika Odbora.
		Pored predsedavajućeg, sednici su prisustvovali: Tijana Davidovac, Ana Beloica Martać, Stanislava Janošević, Goran Nikolić, Miroslav Kondić, Vojislav Vujić, Dragan Stanojević, Dalibor Jekić, Željko Veselinović i prof. dr Slobodan Cvejić, članovi Odbora. 
	Sednici su prisustvovali zamenici odsutnih članova Odbora: Snežana Jovanović (zamenik člana Odbora) i Dragana Radinović (zamenik člana Odbora).
		Sednici nisu prisustvovali članovi Odbora: Žarko Ristić, doc. dr Biljana Đorđević i Zoran Sandić, niti njihovi zamenici. 	 
	Sednici su, na poziv predsednika, prisustvovali: ispred Ministarstva privrede Darko Mitrović, državni sekretar i Jelica Trninić Šišović, načelnik Odeljenja u Sektoru za privredna društva.

	Na predlog predsednika, Odbor je jednoglasno (13 glasova "za") utvrdio sledeći

D n e v n i   r e d:
1. Razmatranje Predloga zakona o izmeni Zakona o Centralnoj evidenciji stvarnih vlasnika u načelu.

	Pre prelaska na rad prema utvrđenom dnevnom redu, Odbor je većinom glasova (12 glasova "za", 1 „nije glasao“)  usvojio zapisnik Devete sednice Odbora.
	
Prva tačka: PREDLOG ZAKONA O IZMENI ZAKONA O CENTRALNOJ EVIDENCIJI STVARNIH VLASNIKA.

            	U uvodnim napomenama, Jelica Trninić Šišović, načelnik Odeljenja u Sektoru za privredna društva u Ministarstvu privrede iznela je da je Predlog zakona o Centralnoj evidenciji stvarnih vlasnika ima jedan član gde je pomeren rok za primenu, odnosno za 18 meseci, što znači na 1. oktobar 2025. godine. Osnovni razlog za promenu roka bilo je pristupanje jedinstvenom tržištu SEPA, to je bio zahtev Evropske komisije i u „on lajn“ dogovoru sa njima obećali pre nego što su odobrili pristupanje SEPI da ćemo rok za primenu pomeriti na 1.oktobar 2025. godine, kako bi Republika Srbija bila spremna da ispuni sve uslove u pogledu plaćanja na tom jedinstvenom tržištu SEPA. Zakon o centralnoj evidenciji stvarnih vlasnika je usvojen u martu ove godine i istim je predviđeno u skladu sa akcionim planom Republike Srbije za sprečavanje pranja novca i finansiranje terorizma i novine koje su usvojene u martu i odnose se na usklađivanje sa Direktivom za sprečavanje pranja novca od 2018. godine 843 i to su bili zahtevi oko neusklađenosti podataka, ažuriranja da budu u Centralnoj evidenciji stvarnih vlasnika tačni i ažurni podaci i da svi obveznici o sprečavanju pranja novca mogu u svakom trenutku da u tu centralnu evidenciju unesu nesaglasnosti u pogledu utvrđivanja stvarnog vlasnika određenog registrovanog subjekta. S tim u vezi donešen je novi zakon u martu 2025. godine, međutim odložena je primena zbog izrade, odnsono unapređenja softvera 18. meseci. Evropska komisija je mislila da je to dug rok za primenu, tako da su uloženi napori zajedno sa Agencijom za privredne registre kako bi se unapredilo u što kraćem roku gde su se usaglasile i preduzele sve mere kako bi se raspisao tender i nabavila sva sredstva da bi se unapređenje softvera završilo do 1. oktorba 2025. godine. Naglasila je da je osnovni razlog zbog zahteva SEPE koji je bio postavljen u martu, zna se da je Republika Srbija bila na granici da bude primljena na to jedinstveno tržište, tako da se u martu mesecu i nakon usvajanja Zakona o Centralnoj evidenici stvarnih vlasnika preduzete su mere koje je naložila Evorpska komisija i rezultat je da su na kraju i primili Republiku Srbiju.
	U diskusiji, narodni poslanici su postavili pitanja, izneli mišljenja i stavove. Postavljeno je pitanje na koji način je dvostruko ubrzan proces sprovođenja javnih nabavki.
		Članovi Odbora su izneli da jedan član Zakona ubrzava sve postupke, što je za preporuku, ali i dalje postoji doza nepoverenja što je potrebno da neko izvrši pritisak spolja da bi se pokazalo da se to može uraditi za šest meseci, a ne za 18. Izneto je da je od 2021. do 2023. godine imovina nezakonitog porekla, koja može da bude rezultat pranja novca, procenjena na 1,56 milijardi evra što je blizu jednog procenta bruto domaćeg proizvoda Srbije. Upućeniji u ovu oblast kažu da je to samo jedna desetina nezakonito stečenog novca. Istakli su da je ovo samo još jedan zakon koji sam po sebi neće biti sporan da se prilagodimo u formalnom smislu onome što Evropa traži, ali implementacija je sporna. Trebalo bi da se radi aktivnije na tome jer se procenjuje da je 8% bruto domaćeg proizvoda u tom opranom novcu. Izneli su da se nadaju da će se doći do trenutka kada će se početi sa implementacijom, jer oduzimanje ovakve imovine može biti rezervoar iz koga se mogu popuniti sve finansijske rupe.
		Članovi Odbora su izneli da su da su u poslednje vreme obavešteni da se od septembra najavljuje povećanje minimalne zarade, a od 1. januara ponovno povećanje. To je za pohvalu s obzirom da će linearno dovesti do povećanja plata svih zaposlenih. Iznet je predlog Odboru i odnosi se na više diskusije o tome na narednim sednicama Odbora, s obzirom da pojedini poslodavci u Srbiji su u panici jer u njihove budžete nije projektovano nikakvo povećanje plata od 1. septembra i mnogi najvaljuju ukoliko dođe do toga da će svoje pogone, firme ili delove firme zatvoriti jer neće moći to da isfinansiraju jer im njihove centrale u planu i programu nisu mogle da dostave plan povećanja zarada. Ukazali su na važnost toga i da bi na nekoj od sledećih sednice moglo da se diskutuje o tome.
		Članovi Odbora su izneli da ljudi koji imaju firme, privrednici i znaju da je ovo problematičan zakon gde su mnogi ljudi bili žrtve ovog zakona jer nisu znali da u određenom roku treba da se prijave i umesto da dobiju upozorenje oni dobiju kazne od 200 ili 300 hiljada pa čak do dva miliona. Izneto je mišljenje da za one koji nisu u toku treba da znaju zbog čega su neki protiv ovog Zakona i zašto treba da se radi po diktatu EU, jer nije u skladu neka praksa kod nas i kod njih. Mišljenja su da ovim Zakonom se ne može sprečiti pranje novca, a pravi se problem malim privrednicima koji nisu u toku, tj. Ministarstvo je trebalo da odradi bolje, jer ako neko ne zna da treba da se odradi taj deo, da se prijave stvarni vlasnici, niko ne upozori na to i onda sud kaže da morate da platite kaznu od 300 hiljada ili dva miliona zbog toga što niste se prijavili i u startu više ne možete da funkcionišete jer nije usavršen Zakon i nije odrađen princip njegovog delovanja. Zbog toga su određeni članovi Odbora protiv ovog Zakona.
		U odgovoru na postavljena pitanja Darko Mitrović, državni sekretar u Ministarstvu privrede, izneo je da se ovde ne radi o usvajanju Zakona, već o njegovoj primeni. Tema je primena Zakona i raspravlja se o jednom članu, odnosno kada će početi primena. Odgovorio je da Ministarstvo privrede ne radi po diktatu EU, već se usaglašava po potrebama naše privrede i naših privrednika. Plaćanje u okviru SEPA sistema jeste u interesu naših privrednika. U odgovoru na konstataciju člana Odbora da se ubrzava nešto samo kada neko požuruje nije tačno jer je ostavljen razuman rok u prvom rešenju da se prvo sprovedu procedure i javne nabavke u skladu sa Zakonom o javnim nabavkama i da to bude tranparentno na zakonit način, da se ostavi jedan period za određene probleme. Često se dešava da se javna nabavka ponovi dve ili više puta, da se neko žali itd. Međutim ovde se radi o čistom usaglašavanju sa potrebama naše privrede, nije se smelo ni moglo propustiti rok da se uđe u sistem plaćanja u okviru SEPA sistema, pa se zato krenulo u proceduru ubrzanja primene ovog Zakona. 
U odgovoru na pitanja je rečeno da što se tiče edukovanja i obaveštavanja
privrednika kako su im zakonskim odredbama nametnute nove obaveze da se prilagode, primedba je na mestu i imaće se u vidu u narednom periodu, a pokušaće se i preko sajta Ministarstva privrede i u saradnji sa Privrednom komorom Srbije i eventualno kroz neke edukativne centre sa regionalnim privrednim komorama obavi obaveštavanje šireg, odnosno najšireg broja privrednika i malih, srednjih i velikih preduzeća da se prilagode ovim zakonskim normama i svim drugim zakonskim normama koji se tiču privrednog života u Republici Srbiji. Istaknuto je da je nasušna potreba privrede Srbije i njenih građana da se uđe u plaćanje u okviru SEPA sistema zbog čega se sve to radi i ne postoji nikakva druga namena.
		U odgovoru na pitanje Darko Mitrović, državni sekretar je odgovorio da je u prvom rešenju ostavljen komotan rok da se na jedan zakoniti i transparentan način predvidi da eventualno može doći do nekih problema, nije bilo potrebe da se ubrzava, a u međuvremenu se ta potreba pojavila. Kada se projektuje primena nekog zakona uvek se ostavi  neki širi rok jer eventualno može da se dese neki problemi da eventualno opet ne bi išli u neku hitnu proceduru, hitnu sednicu Skupštine, da se opet produžava. Ovde su u međuvremenu deslina nasušna potreba da se ranije počne sa primenom i krenulo se ranije u poceduru, ne postoji druga namena.

	U diskusiji su učestvovali narodni poslanici: Nikola Radosavljević,  prof. dr Slobodan Cvejić, Dragan Stanojević i Željko Veselinović. 

		Na osnovu člana 156. stav 3. Poslovnika Narodne skupštine, Odbor za privredu, regionalni razvoj, trgovinu, turizam i energetiku podneo je Narodnoj skupštini
I Z V E Š T A J
		Odbor je, u skladu sa članom 155. stav 2. Poslovnika Narodne skupštine,  većinom glasova (10 za, jedan protiv, jedan uzdržan, jedan nije glasao) odlučio da predloži Narodnoj skupštini da prihvati Predlog zakona o Centralnoj evidenciji stvarnih vlasnika, u načelu.
                      Za izvestioca Odbora na sednici Narodne skupštine određen je Nikola Radosavljević, zamenika predsednika Odbora.

Sednica je zaključena u 9,50 časova.
	Sednica je prenošena u live stream-u i tonski snimana, a video zapis se nalazi na internet stranici Narodne skupštine. 

